CELEX: 32019D0081
Language: mt
Date: 2019-01-17 00:00:00
Title: Deċiżjoni ta' Implimentazzjoni tal-Kummissjoni (UE) 2019/81 tas-17 ta' Jannar 2019 li temenda l-Anness I tad-Deċiżjoni ta' Implimentazzjoni (UE) 2016/2008 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri (notifikata bid-dokument C(2019) 102) (Test b'rilevanza għaż-ŻEE.)

21.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 18/43
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/81
         tas-17 ta' Jannar 2019
         li temenda l-Anness I tad-Deċiżjoni ta' Implimentazzjoni (UE) 2016/2008 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri
         
            
               (notifikata bid-dokument C(2019) 102)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju applikabbli għall-kummerċ intra-Unjoni ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
         Wara li kkunsidrat id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (3), u b'mod partikolari l-Artikolu 14(2), l-Artikolu 19(1)(a) u (3)(a) u l-Artikolu 19(4) u (6) tagħha,
         Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (4), u b'mod partikolari l-Artikolu 4(3) tagħha,
         Billi:
         
                     (1)
                  
                  
                     Id-Direttiva 92/119/KEE tistabbilixxi miżuri ġenerali ta' kontroll li jridu jiġu applikati fil-każ ta' tifqigħa ta' ċertu mard tal-annimali, inkluża l-marda tal-infafet fil-ġilda (lumpy skin disease, LSD). Dawn il-miżuri ta' kontroll jinkludu t-twaqqif ta' żoni ta' protezzjoni u ta' sorveljanza madwar l-azjenda infettata, filwaqt li jipprevedu wkoll it-tilqim ta' emerġenza f'każ ta' tifqigħa tal-LSD flimkien ma' miżuri oħra ta' kontroll.
                  
               
                     (2)
                  
                  
                     Id-Deċiżjoni ta' Implimentazzjoni tal-Kummissjoni (UE) 2016/2008 (5) tistabbilixxi l-miżuri ta' kontroll tas-saħħa tal-annimali li għandhom jittieħdu fir-rigward tat-tifqigħat tal-LSD fl-Istati Membri jew f'partijiet minnhom kif elenkati fl-Anness I tagħha, inkluż ir-rekwiżiti minimi għall-programmi tat-tilqim kontra l-LSD ippreżentati mill-Istati Membri lill-Kummissjoni għall-approvazzjoni. Id-Deċiżjoni ta' Implimentazzjoni (UE) 2016/2008 tiddefinixxi “żoni infettati” bħala l-parti mit-territorju ta' Stat Membru elenkat fil-Parti II tal-Anness I tagħha, li tinkludi ż-żona fejn l-LSD kienet ikkonfermata u kull żona ta' protezzjoni u ta' sorveljanza stabbilita skont id-Direttiva 92/119/KEE, u fejn it-tilqim kontra l-LSD jista' jiġi implimentat wara l-approvazzjoni tal-programmi tat-tilqim. Tiddefinixxi wkoll “żoni ħielsa bit-tilqim” bħala l-parti tat-territorju ta' Stat Membru elenkat fil-Parti I ta' dak l-Anness li tinkludi ż-żoni barra miż-żoni infettati, fejn it-tilqim kontra l-LSD jiġi implimentat wara l-approvazzjoni tal-programmi tat-tilqim.
                  
               
                     (3)
                  
                  
                     F'Awwissu 2015, ġiet ikkonfermata l-LSD fil-Greċja għall-ewwel darba. Fl-2016, kien hemm każijiet ta' LSD fil-Bulgarija u każijiet oħrajn fil-Greċja, kif ukoll f'għadd ta' pajjiżi terzi ġirien. Fl-2017, l-LSD kienet preżenti f'livell iktar baxx fl-Ewropa tax-Xlokk, b'rikorrenza tal-marda fuq skala kbira fl-Albanija, u xi ftit tifqigħat sporadiċi oħrajn fil-Greċja u fl-ex Repubblika Jugoslava tal-Maċedonja.
                  
               
                     (4)
                  
                  
                     Fl-2018, kien hemm titjib tas-sitwazzjoni epidemjoloġika tal-LSD u ma ġie rrappurtat ebda każ tal-LSD f'ebda Stat Membru u f'ebda pajjiż terz ġar fl-Ewropa tax-Xlokk, ħlief it-Turkija.
                  
               
                     (5)
                  
                  
                     B'rispons għat-tifqigħat tal-LSD, l-Istati Membri affettwati, jiġifieri l-Greċja u l-Bulgarija, kif ukoll il-pajjiżi terzi ġirien affettwati, implimentaw programmi ta' tilqim tal-massa tal-annimali bovini ħajjin u tar-ruminanti selvaġġi miżmumin tagħhom. Fl-2016 u fl-2017, il-Kroazja, fejn s'issa ma kienx hemm okkorrenzi tal-LSD, ukoll implimentat programm ta' tilqim tal-massa kontra l-LSD, bħala miżura preventiva minħabba s-sitwazzjoni epidemjoloġika fl-Istati Membri u l-pajjiżi terzi ġirien. Il-programmi ta' tilqim kontra l-LSD fil-Greċja, fil-Bulgarija u fil-Kroazja ġew approvati mill-Kummissjoni skont id-Deċiżjoni ta' Implimentazzjoni tal-Kummissjoni (UE) 2016/2009 (6).
                  
               
                     (6)
                  
                  
                     Mill-ewwel okkorezza tal-LSD fl-Ewropa kontinentali, l-Awtorità Ewropea dwar is-Sigurtà fl-Ikel (EFSA) ipproduċiet “Pariri urġenti dwar l-LSD”, li ġew adottati fid-29 ta' Lulju 2016 (7) u tliet rapporti, jiġifieri “Lumpy skin disease: I. Data collection and analysis” approvat fis-27 ta' Marzu 2017 (8), “Lumpy skin disease II. Data collection and analysis” approvat fid-29 ta' Jannar 2018 (9) u “Lumpy skin disease: scientiﬁc and technical assistance on control and surveillance activities” approvat fit-28 ta' Settembru 2018 (10). Dawn il-valutazzjonijiet xjentifiċi kollha jissuġġerixxu li l-kampanji ta' tilqim tal-massa kontra l-LSD, meta jiġu implimentati tajjeb, jikkontrollaw il-marda billi jipprevjenu l-okkorrenza ta' tifqigħat ġodda.
                  
               
                     (7)
                  
                  
                     Fl-2018, it-tilqim tal-massa kontra l-LSD kompla fl-Istati Membri u fil-pajjiżi terzi ġirien fl-Ewropa tax-Xlokk kollha li ġew affettwati bl-LSD.
                  
               
                     (8)
                  
                  
                     Mill-bidu tal-2018 'l hawn, il-Kroazja waqqfet tlaqqam kontra l-LSD fid-dawl tas-sitwazzjoni epidemjoloġika favorevoli f'dak l-Istat Membru u fil-pajjiżi terzi ġirien. Minflok, il-Kroazja bdiet l-implimentazzjoni ta' programm ta' sorveljanza tal-LSD approvat mill-Kummissjoni. Dak il-programm jinvolvi sorveljanza klinika, viroloġika u seroloġika b'enfasi fuq iż-żoni ta' riskju għoli, li jinsabu qrib l-Istati Membri u pajjiżi terzi ġirien fejn ġew irrappurtati tifqigħat ta' LSD f'dawn l-aħħar snin.
                  
               
                     (9)
                  
                  
                     Skont l-Artikolu 11.9.4 tal-Kodiċi tas-Saħħa tal-Annimali Terrestri tal-Organizzazzjoni Dinjija tas-Saħħa għas-Saħħa tal-Annimali (OIE), fil-każ tat-tilqim preventiv, imwettaq f'pajjiż jew f'żona ħielsa mil-LSD, b'rispons għal theddida iżda mingħajr l-okkorrenza ta' każ ta' LSD, l-istatus ta' ħelsien mill-mard jista' jingħata lura fi żmien tmien xhur mill-aħħar tilqima meta tkun twettqet sorveljanza klinika, viroloġika u serjoloġika skont l-Artikolu 11.9.15 ta' dak il-Kodiċi.
                  
               
                     (10)
                  
                  
                     Skont rapport imressaq mill-Kroazja lill-Kummissjoni fit-13 ta' Ottubru 2018, ir-riżultati tas-sorveljanza klinika, viroloġika u seroloġika jindikaw li ma hemm l-ebda evidenza tal-preżenza tal-LSD fit-territorju tagħha. Għaldaqstant, il-Kroazja tissodisfa r-rekwiżiti kollha tal-OIE għal status ta' ħelsien mill-mard għal-LSD fin-nuqqas tal-okkorrenza ta' każijiet tal-LSD u billi għaddew iktar minn tmien xhur mill-aħħar tilqima tal-LSD. Għalhekk, jixraq li jitneħħew ir-restrizzjonijiet fir-rigward tat-tilqim kontra l-LSD f'dak l-Istat Membru.
                  
               
                     (11)
                  
                  
                     B'riżultat ta' dan, jenħtieġ li l-entrata għall-Kroazja titħassar mil-lista ta' Stati Membri b'“żoni ħielsa bit-tilqim” fl-Anness I tad-Deċiżjoni ta' Implimentazzjoni (UE) 2016/2008.
                  
               
                     (12)
                  
                  
                     Għalhekk, jenħtieġ li l-Anness I tad-Deċiżjoni ta' Implimentazzjoni (UE) 2016/2008 jiġi emendat skont dan.
                  
               
                     (13)
                  
                  
                     Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            L-Anness I tad-Deċiżjoni ta' Implimentazzjoni (UE) 2016/2008 jinbidel bit-test stipulat fl-Anness ta' din id-Deċiżjoni.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-17 ta' Jannar 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  ĠU L 62, 15.3.1993, p. 69.
         
            (4)  ĠU L 18, 23.1.2003, p. 11.
         
            (5)  Id-Deċiżjoni ta' Implimentazzjoni tal-Kummissjoni (UE) 2016/2008 tal-15 ta' Novembru 2016 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri (ĠU L 310, 17.11.2016, p. 51).
         
            (6)  Id-Deċiżjoni ta' Implimentazzjoni tal-Kummissjoni (UE) 2016/2009 tal-15 ta' Novembru 2016 li tapprova l-programmi tat-tilqim kontra l-marda tal-infafet fil-ġilda ppreżentati mill-Istati Membri (ĠU L 310, 17.11.2016, p. 66).
         
            (7)  EFSA Journal 2016;14(8):4573.
         
            (8)  EFSA Journal 2017;15(4):4773.
         
            (9)  EFSA Journal 2018;16(2):5176.
         
            (10)  EFSA Journal 2018;16(10):5452.
      
      
         
            ANNESS
            
               
                  
                     “ANNESS I
                     PARTI I
                     “Żoni ħielsa bit-tilqim”
                     1.   Il-Bulgarija
                     
                     
                              
                                 A.
                              
                              
                                 Il-provinċji li ġejjin fil-Bulgarija:
                                 
                                             —
                                          
                                          
                                             Il-provinċja ta' Burgas
                                          
                                       
                                             —
                                          
                                          
                                             Il-provinċja ta' Varna
                                          
                                       
                                             —
                                          
                                          
                                             Il-provinċja ta' Dobrich
                                          
                                       
                                             —
                                          
                                          
                                             Il-provinċja ta' Razgrad
                                          
                                       
                                             —
                                          
                                          
                                             Il-provinċja ta' Silistra
                                          
                                       
                                             —
                                          
                                          
                                             Il-provinċja ta' Ruse
                                          
                                       
                                             —
                                          
                                          
                                             Il-provinċja ta' Pleven
                                          
                                       
                           
                              
                                 B.
                              
                              
                                 Il-muniċipalitajiet li ġejjin fil-Bulgarija:
                                 
                                             —
                                          
                                          
                                             Il-muniċipalitajiet ta' Opaka, Popovo u Antonovo fil-provinċja ta' Targovishte.
                                          
                                       
                                             —
                                          
                                          
                                             Il-muniċipalitajiet ta' Shumen, Kaspichan, Novi Pazar, Nikola Kozlevo, Kaolinovo, Venets u Hitrino fil-provinċja ta' Shumen.
                                          
                                       
                                             —
                                          
                                          
                                             Il-muniċipalitajiet ta' Svishtov, Polski Trambesh u Strazhitsa fil-provinċja ta' Veliko Tarnovo.
                                          
                                       
                           2.   Il-Greċja
                     
                     Ir-reġjuni li ġejjin fil-Greċja:
                     
                                 —
                              
                              
                                 Ir-reġjun tal-Gżejjer Jonji, minbarra l-unità reġjonali ta' Kerkyra
                              
                           
                                 —
                              
                              
                                 Ir-reġjun tat-Tramuntana tal-Eġew, minbarra l-unità reġjonali ta' Limnos
                              
                           
                                 —
                              
                              
                                 Ir-reġjun tan-Nofsinhar tal-Eġew
                              
                           
                                 —
                              
                              
                                 Ir-reġjun ta' Kreta
                              
                           PARTI II
                     “Żoni infettati”
                     1.   Il-Greċja
                     
                     
                              
                                 A.
                              
                              
                                 Ir-reġjuni li ġejjin fil-Greċja:
                                 
                                             —
                                          
                                          
                                             Ir-reġjun ta' Attica
                                          
                                       
                                             —
                                          
                                          
                                             Ir-reġjun tal-Greċja Ċentrali
                                          
                                       
                                             —
                                          
                                          
                                             Ir-reġjun tal-Maċedonja Ċentrali
                                          
                                       
                                             —
                                          
                                          
                                             Ir-reġjun tal-Maċedonja tal-Lvant u Thrace
                                          
                                       
                                             —
                                          
                                          
                                             Ir-reġjun ta' Epirus
                                          
                                       
                                             —
                                          
                                          
                                             Ir-reġjun ta' Peloponnese
                                          
                                       
                                             —
                                          
                                          
                                             Ir-reġjun ta' Thessaly
                                          
                                       
                                             —
                                          
                                          
                                             Ir-reġjun tal-Greċja tal-Lvant
                                          
                                       
                                             —
                                          
                                          
                                             Ir-reġjun tal-Maċedonja tal-Lvant
                                          
                                       
                           
                              
                                 B.
                              
                              
                                 L-unitajiet reġjonali fil-Greċja li ġejjin:
                                 
                                             —
                                          
                                          
                                             L-unità reġjonali ta' Limnos
                                          
                                       
                                             —
                                          
                                          
                                             L-unità reġjonali ta' Kerkyra
                                          
                                       
                           2.   Il-Bulgarija
                     
                     It-territorju sħiħ tal-Bulgarija ħlief iż-żoni elenkati fil-Parti I.
                  
               ”